b'\n_START_ARTICLE_\nOperacija Ajax\n_START_SECTION_\nPrie\xc5\xbeastys\n_START_PARAGRAPH_\nPagrindin\xc4\x97 intervencijos prie\xc5\xbeastis buvo Mossadegh\xe2\x80\x99o socialin\xc4\x97 politin\xc4\x97 sistema. Naftos pramon\xc4\x97 buvo suvalstybinta be joki\xc5\xb3 kompensacij\xc5\xb3 britams. \xc5\xa0i pramon\xc4\x97s \xc5\xa1aka iki tol buvo valdoma Anglijos-Irano naftos kompanijos (Anglo-Iranian Oil Company), v\xc4\x97liau pasivadinusios British Petroleum Company. Nesutarimas kilo, kai Anglijos-Irano kompanija nesutiko pateikti duomen\xc5\xb3 tyrimui d\xc4\x97l ie\xc5\xa1kinio, ar Iranui u\xc5\xbe naft\xc4\x85 apmokama pagal sutart\xc4\xaf. Brit\xc5\xb3 valdoma Anglijos-Irano naftos kompanija su tokiu tyrimu nesutiko ir \xc4\x97m\xc4\x97si sav\xc5\xb3 plan\xc5\xb3.\n_START_SECTION_\nStrategija\n_START_PARAGRAPH_\nOperacija Ajax buvo sugalvota brit\xc5\xb3, papra\xc5\xa1iusi\xc5\xb3 JAV prezidento H. Trumeno pagalbos, bet jis tokiai operacijai nepritar\xc4\x97. Kai D. Eizenhaueris 1953\xc2\xa0m. tapo JAV prezidentu, britai v\xc4\x97l pateik\xc4\x97 plan\xc4\x85 pra\xc5\xa1ydami pagalbos. \xc5\xa0\xc4\xaf kart\xc4\x85 JAV atsakymas buvo teigiamas._NEWLINE_JAV prezidentui pritarus Mohammed Mossadegh ir Rez\xc4\x81 Sh\xc4\x81h nuvertimui buvo prad\xc4\x97ta C\xc5\xbdV operacija. \xc5\xa0iai operacijai vadovavo Kermit Roosevelt, vyriausias C\xc5\xbdV agentas ir ankstesniojo JAV prezidento Teodoro Ruzvelto an\xc5\xabkas. Nors bendras vadovavimas buvo Kermito Ruzvelto, pats projektas buvo suplanuotas ir \xc4\xafvykdytas C\xc5\xbdV agento Donald Wilber, kuris buvo Irano ir Afganistano ekspertas._NEWLINE_Operacija Ajax buvo pirmas kartas, kai C\xc5\xbdV buvo naudojama nuver\xc4\x8diant demokrati\xc5\xa1kai i\xc5\xa1rinkt\xc4\x85 vald\xc5\xbei\xc4\x85. Galima spr\xc4\x99sti, kad operacijos klotis buvo s\xc4\x97kminga, nes pra\xc4\x97jus vos metams C\xc5\xbdV sugalvojo pana\xc5\xa1i\xc4\x85 operacij\xc4\x85 \xc4\xafvykdyti Gvatemaloje.\n_START_SECTION_\nPasekm\xc4\x97s\n_START_PARAGRAPH_\nBritai, nesutik\xc4\x99 su Irano vald\xc5\xbeios reikalavimais, nutrauk\xc4\x97 visas naftos eksploatavimo ir perdirbimo operacijas. Naftos perdirbimo na\xc5\xa1umas krito. Eksporto suma\xc5\xbe\xc4\x97jimas suk\xc4\x97l\xc4\x97 Abadano kriz\xc4\x99._NEWLINE_JAV sutiko atgaivinti Anglijos-Irano naftos kompanij\xc4\x85 su s\xc4\x85lyga, kad valstybinis monopolis bus panaikintas. Penkioms naftos kompanijoms kartu su Royal Dutch Shell ir pranc\xc5\xabz\xc5\xb3 Compagnie Francaise des Petroles buvo suteikti leidimai eksploatuoti Irano i\xc5\xa1teklius bendradarbiaujant su naujus vadovus turin\xc4\x8dia Anglijos-Irano naftos kompanija._NEWLINE_Pla\xc4\x8diai paplit\xc4\x99s nepasitenkinimas d\xc4\x97l naujos tvarkos suk\xc4\x97l\xc4\x97 1979\xc2\xa0m. Islamo revoliucij\xc4\x85. Sukilimas atved\xc4\x97 \xc4\xaf vald\xc5\xbei\xc4\x85 naujus nacionaliniams ir religiniams Irano interesams atstovaujan\xc4\x8dius vadovus, nepritarian\xc4\x8dius Vakarams.'